b'\n_START_ARTICLE_\nVolkswagen Golf IV\n_START_SECTION_\nVolkswagen Golf (1997\xe2\x80\x932006)\n_START_PARAGRAPH_\nNelj\xc3\xa4nnen sukupolven Golfin perusrakenne on sama kuin hieman aiemmin esitellyiss\xc3\xa4 Audi A3:ssa ja \xc5\xa0koda Octaviassa. Ulkon\xc3\xa4\xc3\xb6lliset muutokset olivat pieni\xc3\xa4, l\xc3\xa4hinn\xc3\xa4 py\xc3\xb6reytt\xc3\xa4 oli tullut lis\xc3\xa4\xc3\xa4. Pituus oli kasvanut 13 senttimetri\xc3\xa4 ja akseliv\xc3\xa4li nelj\xc3\xa4 senttimetri\xc3\xa4. Golfin akseliv\xc3\xa4li (2\xc2\xa0510 mm) oli kuitenkin luokkansa lyhimpi\xc3\xa4, mik\xc3\xa4 n\xc3\xa4kyi takaistuimen jalkatiloissa. Kori oli t\xc3\xa4yssinkitty ja rakenteissa k\xc3\xa4ytettiin paljon laserhitsausta. Ulkon\xc3\xa4k\xc3\xb6\xc3\xb6n verrattuna sisustus oli kokenut huomattavasti enemm\xc3\xa4n muutoksia. Materiaalit olivat korkealaatuisia ja ohjaamon persoonallinen yksityiskohta oli sininen mittarivalaistus._NEWLINE_Vuoden 1998 Euro NCAP -kolaritestist\xc3\xa4 Golf sai tulokseksi nelj\xc3\xa4 t\xc3\xa4hte\xc3\xa4 viidest\xc3\xa4._NEWLINE_Bensiinimoottoriksi oli aluksi saatavana 1,4-litrainen (75\xc2\xa0hv) 16-venttiilinen, 1,6-litrainen (100\xc2\xa0hv) sek\xc3\xa4 Audeissa ja Passatissa k\xc3\xa4ytetty 20-venttiilinen 1,8-litrainen turboahdettuna (150\xc2\xa0hv) tai vapaasti hengitt\xc3\xa4v\xc3\xa4n\xc3\xa4 (125\xc2\xa0hv). Suomen tuontiohjelmassa ei ollut 150-hevosvoimaista 2,3 litran V5-moottoria. Dieselvalikoimaan kuului kolme 1,9-litraista moottoria: vapaasti hengitt\xc3\xa4v\xc3\xa4 SDI (68\xc2\xa0hv) sek\xc3\xa4 turboahdetut TDI:t (90/110\xc2\xa0hv)._NEWLINE__NEWLINE_Perusmalli Firstlinen varustus oli turvavarusteita lukuun ottamatta melko niukka. Vakiona oli kaksi turvatyyny\xc3\xa4, ABS-jarrut, 14 tuuman ter\xc3\xa4svanteet p\xc3\xb6lykapselein, kaksiosainen takaselk\xc3\xa4noja, ohjaustehostin, kierroslukumittari, l\xc3\xa4mmitett\xc3\xa4v\xc3\xa4t etuistuimet, automaattiset ajovalot, ohjauspy\xc3\xb6r\xc3\xa4n korkeuden- ja et\xc3\xa4isyyden s\xc3\xa4\xc3\xa4t\xc3\xb6 ja l\xc3\xa4mmitett\xc3\xa4v\xc3\xa4t s\xc3\xa4hk\xc3\xb6peilit. Sivuturvatyynyt tulivat vakiovarusteiksi elokuussa 1998._NEWLINE_Comfortlinessa oli veluuriverhoilu, s\xc3\xa4hk\xc3\xb6ikkunat edess\xc3\xa4, matkustajan istuimen korkeuss\xc3\xa4\xc3\xa4t\xc3\xb6, keskuslukitus ja sis\xc3\xa4valon viive._NEWLINE_Liev\xc3\xa4sti urheilullisen Trendlinen vakiovarustukseen kuului 15 tuuman ter\xc3\xa4svanteet p\xc3\xb6lykapselein, urheiluistuimet ja tummennetut taka- ja sivuvilkut._NEWLINE_Ylellisimm\xc3\xa4ss\xc3\xa4 Highline-mallissa oli Comfortlinen lis\xc3\xa4ksi 15 tuuman kevytmetallivanteet, sumuvalot, ilmastointi, korinv\xc3\xa4riset ovenkahvat ja kylkilistat sek\xc3\xa4 urheiluistuimet. Highlinen myynti Suomessa oli v\xc3\xa4h\xc3\xa4ist\xc3\xa4._NEWLINE_Golf GTI:t\xc3\xa4 tuotiin Suomeen 150-hevosvoimaisella turbomoottorilla. Varusteina oli Trendlinen lis\xc3\xa4ksi 16 tuuman kevytmetallivanteet, Recaro-istuimet, nahkaverhoiltu ohjauspy\xc3\xb6r\xc3\xa4, kojelaudan puuj\xc3\xa4ljitelm\xc3\xa4koristeet, sumuvalot, tasauspy\xc3\xb6r\xc3\xa4st\xc3\xb6n lukko, madallettu alusta sek\xc3\xa4 aluksi my\xc3\xb6s takaistuinten p\xc3\xa4\xc3\xa4ntuet ja s\xc3\xa4hk\xc3\xb6toiminen kattoluukku._NEWLINE_Nelivetoiset 4motion-mallit tulivat markkinoille syksyll\xc3\xa4 1998. Lamellikytkimeen perustuva nelivetotekniikka oli sama kuin Audi A3:ssa. Moottoriksi sai V5:n, 2,8-litraisen V6:n (204\xc2\xa0hv) ja molemmat TDI:t. V6-mallissa oli vakiona ESP._NEWLINE_Maaliskuussa 1999 esiteltiin farmarimalli Variant, joka oli edelt\xc3\xa4j\xc3\xa4\xc3\xa4ns\xc3\xa4 kuusi senttimetri\xc3\xa4 pidempi. 460-litrainen tavaratila oli luokan keskitasoa. Vakiovarusteina oli 15-tuumaiset py\xc3\xb6r\xc3\xa4t ja kattokaiteet. Variantin osuus Suomen myynnist\xc3\xa4 oli jopa kaksi kolmasosaa._NEWLINE__NEWLINE_Syksyll\xc3\xa4 1999 1,8-litrainen vaihtui 2,0-litraiseen (115\xc2\xa0hv) ja 110-hevosvoimainen TDI 115-hevosvoimaiseen pumppusuutindieseliin. Kev\xc3\xa4\xc3\xa4ll\xc3\xa4 2000 1,6-litrainen vaihtui manuaalivaihteisissa malleissa taloudellisempaan 16-venttiiliseen (105\xc2\xa0hv). Suomeen kyseinen moottori saatiin vasta saman vuoden syksyll\xc3\xa4. Mallivuodelle 2001 uusittiin v\xc3\xa4ri ja verhoiluvalikoimaa. Moottorivalikoimaan lis\xc3\xa4ttiin 100- ja 150-hevosvoimaiset pumppusuutindieselit, joista vain pienitehoisempaa tuotiin Suomeen. V5-moottoriin tehtyjen parannusten my\xc3\xb6t\xc3\xa4 teho nousi 170 hevosvoimaan._NEWLINE_Kes\xc3\xa4ll\xc3\xa4 2001 GTI tuli saataville my\xc3\xb6s 180-hevosvoimaisena. Toinen uutuus oli 130 hevosvoiman TDI. Saksan markkinoille tuli my\xc3\xb6s 1,6-litrainen FSI (110\xc2\xa0hv)._NEWLINE_Vuonna 2002 Volkswagen esitteli nelivetoisen Golf R32:n, jossa oli 250-hevosvoimainen 3,2-litrainen VR6-moottori. Alusta on 20\xc2\xa0millimetri\xc3\xa4 normaalia matalampi, ja vakiovarusteluun sis\xc3\xa4ltyi muun muassa 18 tuuman kevymetallivanteet ja urheiluistuimet. Vaihteistona oli kuusivaihteinen manuaali tai DSG-kaksoiskytkinvaihteisto. Mallia valmistettiin 5\xc2\xa0000 kappaletta._NEWLINE_Huhtikuussa 2002 vakiovarustusta t\xc3\xa4ydennettiin s\xc3\xa4hk\xc3\xb6ikkunoilla edess\xc3\xa4 ja takana, takaistuinten p\xc3\xa4\xc3\xa4ntuilla, murtoh\xc3\xa4lyttimell\xc3\xa4, kauko-ohjatulla keskuslukituksella ja ajotietokoneella. _NEWLINE_Golf V saapui Suomeen vuoden 2003 joulukuussa. Boran korvasi uusi Jetta syyskuussa 2005. Tarkoituksena oli lakkauttaa Variant IV:n valmistus Golf V:n tultua markkinoille ja korvata se kokonaan uusilla Touran- ja Golf Plus -malleilla. Automyyj\xc3\xa4t ja -journalistit asiakkaiden ohella esittiv\xc3\xa4t n\xc3\xa4ist\xc3\xa4 tehtaan kaavailuista voimakasta kritiikki\xc3\xa4. Volkswagenin oli pakko taipua asiassa ja ryhty\xc3\xa4 kaikessa hiljaisuudessa kehitt\xc3\xa4m\xc3\xa4\xc3\xa4n Variantille seuraajaa._NEWLINE_Alkuvuodesta 2005 tarjolle tuli erikoisvarusteltu Variant Pacific, jossa oli 16 tuuman kevytmetallivanteet, metalliv\xc3\xa4ri, automaatti-ilmastointi, korinv\xc3\xa4riset kylkilistat ja ovenkahvat sek\xc3\xa4 nahkaverhoiltu ohjauspy\xc3\xb6r\xc3\xa4. Saman vuoden joulukuussa tuli my\xc3\xb6s Atlantic, jonka erot olivat ainoastaan koristeellisia. Muilla markkinoilla kyseisi\xc3\xa4 malleja oli saanut jo aikaisemminkin. Variantin valmistus p\xc3\xa4\xc3\xa4ttyi vuonna 2006.'